חוק למניעת אלימות במוסדות למתן טיפול (תיקון מס' 2), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2522, עמ' 334, 2016-01-12T00:00:00+02:00
החוק למניעת אלימות במוסדות למתן טיפול מסמיך מנהל מוסד רפואי, מחלקה לשירותים חברתיים או מקום המספק שירותי רווחה, למנוע כניסה למוסד מאדם ששב ונקט באלימות מילולית או פיזית כלפי עובד במוסד, או שהשחית את רכוש המוסד, מדובר בסנקציה מנהלית של הרחקה מהמוסד בנוסף לסנקציות הפליליות והאזרחיות שקיימות במצבים דומים לפי חוק העונשין ולפי חוק איסור לשון הרע. במסגרת החוק הוגדרה "אלימות מילולית" ככוללת איומים וכן דברי גידוף, השמצה, ביזוי או התבטאות אחרת שיש בה פגיעה או השפלה. בשל השימוש הגובר ברשת האינטרנט וההסתה הגוברת נגד אנשי רפואה ועובדי רווחה בדרך זו, נקבע כעת כי יש להרחיב את ההגדרה "אלימות מילולית" כך שתכלול גם פרסום כלפי איש צוות במוסד רפואי או עובד רווחה, בקשר לעבודתו, אם יש בפרסום חשש ממשי שהמפרסם יעשה מעשה אלימות פיזית כלפי אדם כאמור.